Ma tref tienerdogter dood in kamer aanArgieffoto: Pixabay.com Die raaiselagtige dood van ŉ 15-jarige meisie van Limpopo word ondersoek nadat haar ma haar Donderdag dood op die vloer van haar slaapkamer aangetref het. Kol. Moatshe Ngoepe, woordvoerder van die polisie, het gesê die voorval het in die Mathibela-nedersetting in Zebediela buite Mokopane gebeur. Volgens Ngoepe het die tienermeisie vir haar ma gesê dat sy ŉ bietjie wil gaan rus en dat haar ma haar later moet wakker maak. Toe die ma later na die meisie se slaapkamer is, het sy gevind dat die deur gesluit is. Sy het geklop, maar geen antwoord gekry nie. “Die ma het ŉ spaarsleutel gebruik om toegang tot die kamer te kry en toe die skokkende ontdekking gemaak. Haar dogter se liggaam het op die vloer gelê met braaksel langs haar,” het Ngoepe gesê. Die polisie en nooddienste is onmiddellik ontbied, maar die kind is op die toneel dood verklaar. Ngoepe het die meisie geïdentifiseer as Elisa Mosa Masenya, ŉ graad 9-leerder aan die Rusplaas Secondary School. Die oorsaak van die tiener se dood sal deur ŉ nadoodse ondersoek vasgestel word. Geen vuilspel word egter in dié stadium vermoed nie en die polisie doen ŉ geregtelike doodsondersoek.